Oud-liggaamsbouer in Polokwane vermoorPikkie Nel is op 22 Januarie 2016 in Polokwane vermoor (Foto verskaf aan Maroela Media) Pikkie Nel (70), ‘n oud-liggaamsbouer van Polokwane, is Vrydag by ŉ spruit in dié stad vermoor toe hy gaan visvang het. “My pa is die oggend omstreeks 08:00 uit die huis uit om te gaan visvang by die spruit,” het Jeanette Nel, Pikkie se dogter, Sondag aan Maroela Media gesê. Haar pa het glo Woensdag die spruit ontdek naby Ladanna, waar hulle woon. “Teen 10:15 het my ma hom gebel om te hoor of hy al iets gevang het. Hy het gesê hy het inderdaad kurpers gevang, maar wou nog ŉ rukkie by die spruit vertoef.” Teen 13:00 was Pikkie nog steeds nie by die huis nie, en sy selfoon was afgeskakel. Jeanette en haar ma is die aand om 19:30 ingelig dat ŉ liggaam gevind is. “ŉ Verbyganger het die polisie ontbied nadat ŉ liggaam in ŉ rivier gevind is,” het kapt. Mohlaka Mashiane, woordvoerder van die polisie, aan Maroela Media gesê. “Die man se liggaam was vasgebind en hy het verskeie steekwonde gehad.” Pikkie Nel is op 22 Januarie 2016 in Polokwane vermoor (Foto verskaf aan Maroela Media) Jeanette het gesê haar pa was ŉ groot man. “Hy het ongeveer 120 kg geweeg en hy het sy vuurwapen by hom gehad,” het sy verduidelik. “Dit moes ŉ paar mans wees wat hom aangeval het.” Volgens Mashiane is dit egter nog nie duidelik hoeveel mans Pikkie aangeval het nie. “My pa is baie erg aangerand,” het Jeanette bygevoeg. “Hy het baie sleg gelyk toe ons hom Saterdag moes gaan uitken. My ma is in skok en ek slaap al vir twee dae nie.” Pikkie het in 1970 saam met Arnold Schwarzenegger deelgeneem aan die Mnr. Heelal-kompetisie. Mashiane het gesê niemand is nog in verband met die voorval in hegtenis geneem nie. Die polisie ondersoek ŉ saak van moord.